Kvinden blev fløjet med lægehelikopter til Aarhus Universitetshospital. Hun er nu udenfor livsfare.

En person er i kritisk tilstand efter et færdselsuheld på Motorvej E45. Uheldet skete kort før klokken 13 syd for Hobro. Uheldet skete, da en personbil med trailer blev påkørt bagfra, hvorefter den kom i slyng, oplyser Nordjyllands Politi på Twitter. I alt er fire personer har været involveret i ulykken, hvoraf den ene, en 47-årig kvinde var i kritisk tilstand. Hun blev fløjet med lægehelikopter til Aarhus Universitetshospital i Skejby. Vagtchef ved Nordjyllands Politi, Jess Falberg, oplyser klokken 17.30 at kvinden ikke længere er i livsfare. Hun sad på bagsædet af bilen med trailer, der blev påkørt bagfra. I bilen sad desuden kvindens kæreste og hans søn. De blev begge kørt på skadestuen til check og ingen af dem er kommet alvorligt til skade. Føreren af bilen, der påkørte bagfra, er ikke kommet noget til. Der var i forbindelse med uheldet spærret i nordgående retning mellem frakørsel 36 og 37, men klokken 15.10 oplyser Vejdirektoratet på Twitter, at der igen er åbnet op for trafikken, men at der skal afvikles kø på strækningen. Køen forventes afviklet klokken 15.45.